## ПРАВИЛНИК

## За състезателните права на спортистите към Сдружение “България Тъч”

С настоящия Правилник се урежда статута на лицата, участващи в тренировъчната и спортно-състезателна дейност на Сдружение “България Тъч”.

**РАЗДЕЛ І - КАРТОТЕКИРАНЕ НА СЪСТЕЗАТЕЛИТЕ**

**Чл. 1.** (1) Картотекирането е акт, с който се създават състезателни права за определено физическо лице, придобиващо статута на спортист.

(2) Решението за картотекирането на състезателите се взима в рамките на 30 календарни дни от подаване на заявлението, и има срок за една спортно-състезателна година.

(3) Състезателните права са съвкупност от правото на спортиста да участва в тренировъчната и състезателна дейност на спортен клуб (СК), както и свързаните с това участие имуществени и неимуществени права. Спортиста е длъжен да се състезава само от името на клуба, към който е картотекиран.

**Чл. 2.** (1) Право да бъдат картотекирани имат лица съгласно Чл.12, ал.1 от ППЗФВС (Чл. 12. (1) (Изм. – ДВ, бр. 33 от 2014 г., в сила от 11.04.2014 г.). Право да бъдат картотекирани имат лица, които са български граждани, граждани на държави – членки на Европейския съюз, на страните по Споразумението за Европейското икономическо пространство или на Конфедерация Швейцария или чужди граждани, на които е разрешено дългосрочно пребиваване в Република България).

(2) Картотекирането се извършва само след изразено писмено желание от лицето, желаещо да бъде картотекирано.

(3) Лице на възраст под 18 години може да бъде картотекирано като спортист по определен вид спорт при спазване на разпоредбите на чл. 3 и 4 от Закона за лицата и семейството.

**Чл. 3.** (1) Картотекирането се извършва от Сдружение “България Тъч” по предложение на членуващ в нея СК.

(2) Сдружение “България Тъч” вписва предложеното лице в отделен регистър и заверява официален документ - състезателна карта. Картата има пореден номер и съдържа данните на лицето по документа за самоличност или акта за раждане и негова актуална снимка.

(3) Със състезателната карта и документа за самоличност се установява правото на състезателя за участие в тренировъчната и спортно-състезателна дейност на Сдружение “България Тъч”.

**Чл. 4.** (1) За да бъдат създадени състезателни карти СК представя в Сдружение “България Тъч” предложение за картотекиране включващо:

1. Списък на състезателите, който съдържа трите имена, ЕГН, както и изразено с молба писмено желание на състезателя да бъде картотекиран при спазване на чл. 3 и чл. 4 от Закона за лицата и семействата;
2. Снимка на състезателя;
3. Документ за проведен медицински преглед;
4. Копие от сключен договор между състезателя и СК, ако има такъв;
5. Попълнена от СК състезателна карта по образец.

**Чл. 5.** (1) При картотекирането, СК заплаща на “България Тъч” такса за всеки състезател, определена от УС.

**Чл. 6.** (1) Картотекирането на чуждестранни състезатели се извършва след като Сдружението получи официално писмено разрешение за това от съответната национална федерация или декларация по образец.

**РАЗДЕЛ ІІ - ПРЕКРАТЯВАНЕ И ОТНЕМАНЕ НА СЪСТЕЗАТЕЛНИ ПРАВА, ПРОИЗТИЧАЩИ ОТ КАРТОТЕКИРАНЕТО**

**Чл. 7.** (1) Правата за участие в спортно-състезателната дейност на картотекираните състезатели могат да бъдат отнети или прекратени от Сдружението за определен период от време или окончателно.

(2) Санкцията отнемане на състезателни права се налага от УС на Сдружението по негова инициатива или по мотивирано предложение на:

1. СК, притежаващ състезателните права на съответния състезател;
2. Международната Федерация по Тъч (FIT) съгласно нейните правила;

**Чл. 8.** (1) Правата за участие в спортно-състезателната дейност на Сдружение “България Тъч”, произтичащи от картотекирането, могат да бъдат спрени или отнети при констатирани нарушения на:

1. Закон за физическото възпитание и спорта, Правилник за приложението му и настоящия Правилник;
2. Учебно-тренировъчният и спортно-състезателен процес;
3. Устав, Правилници, Наредби и други документи на Сдружение “България Тъч”, приети от УС на Сдружението;
4. Нарушения на договорите, сключени между Сдружение “България Тъч” и СК или между Сдружението и състезателите;

**Чл. 9.** (1) Правата за участие в спортно-състезателната дейност произтичащи от картотекирането, се прекратяват:

1. По взаимно съгласие на страните;
2. При писмено изразено желание на картотекираното лице или неговия законен представител;
3. С изтичане на срока на картотекирането;
4. При смърт или поставяне под запрещение на картотекираното лице;
5. При заличаване на регистрацията на СК, изключване, напускане или прекратяване на членството на СК в Сдружението;

**Чл. 10.** (1) Всички обстоятелства, свързани с картотекирането се вписват в специален регистър, който се води от Сдружение “България Тъч”.

**РАЗДЕЛ ІІІ - СТАТУТ НА СЪСТЕЗАТЕЛИТЕ**

**Чл. 11.** (1) Картотекираните състезатели имат право да участват в спортно-състезателната дейност за спортно-състезателната година, за която са картотекирани.

(2) В една спортно-състезателна година всеки състезател има право да участва в първенствата от Държавния спортен календар, съгласно действащите Наредби по съответния спорт, само от името на до два СК.

**Чл. 12.** (1) Всички състезатели са длъжни:

1. Да спазват принципите, установени в Европейската харта за спорта, Етичния кодекс за спорта, Конвенцията за насилието и лошото поведение, Антидопинговия правилник на Световната антидопингова асоциация, Закон за физическото възпитание и спорта, Правилника за приложението му и вътрешните нормативни документи на Сдружение “България Тъч”;
2. Да не употребяват допингово средства в тренировъчната и спортно-състезателната дейност с цел повишаване на спортните си постижения;
3. Да спазват спортната етика и престижа на спорта;
4. Да спазват задължителните актове на Международната Федерация по Тъч (FIT);
5. Да преминават задължителните начални, периодични и предсъстезателни медицински прегледи;
6. Да изпълняват и спазват решенията на Сдружението;

**Чл. 13.** (1) Състезателите аматьори не могат да получават трудово възнаграждение. Състезателите могат да получават средства необходими за покриване на разходите по извършената от тях тренировъчна и спортно-състезателна дейност. Те могат да получават награди за постигнати високи спортни резултати.

**Чл. 14.** (1) Състезателите аматьори могат да сключват със СК договори за спортна подготовка и развитие.

(2) За лица, ненавършили 18 години, договор може да бъде сключен при спазване разпоредбите на чл. 3 и чл. 4 от ЗЛС.

**Чл. 15.** (1) Договорите на състезателите със СК, ако има такива, се сключват в писмена форма и включват клаузи относно:

1. Права и задължения на страните;
2. Срок на договора;
3. Условия и реда за трансфер;
4. Задължения на състезателите да спазват вътрешните правила на СК, както и регламентиращите учебно-тренировъчната и състезателна дейност документи на Сдружение “България Тъч”;
5. Условия за прекратяване на договора;
6. Обезщетение, което се дължи от неизправната страна, чл.16, ал.2, т. 1 от ППЗФВС;
7. Размера на финансовите средства, определени от спортния клуб за състезателя за срока на договора, касаещи неговата спортна подготовка и развитие.

**Чл. 16.** (1) При липса на сключен договор между СК и състезателя, или при изтичане срока на картотекиране, състезателят самостоятелно определя към кой СК да бъде картотекиран за следващата спортно-състезателна година.

**Чл. 17.** (1) Състезателите имат право да участват през една спортно-състезателна година не само от името на два клуба в следните случаи:

1. При обединяването на СК състезателят придобива право да участва от името на новосъздадения клуб;
2. При преместване на един член или цялото семейство от един град в друг или по причина обучение във ВУЗ или в средно училище, състезателят придобива право участва от името на новия СК;
3. При закриване на СК, състезателят може да премине в друг СК по свой избор;

**Чл. 18.** (1) Картотекирането в случаите по чл. 18 се извършва в срок до един месец от узаконяването на промяната, съобразено с изискванията на чл. 1 и 6 от настоящия Правилник.

**Чл. 19.** (1) За промяна в клубната принадлежност състезателят подава в Сдружение “България Тъч” заявление с резолюция от председателите на двата спортни клуба, а за лица, ненавършили 18-годишна възраст, се подписва законният представител на състезателя. Копие от трансферния договор, ако има такъв, се представя в Сдружението.

**РАЗДЕЛ V - ПРЕХОДНИ И ЗАКЛЮЧИТЕЛНИ РАЗПОРЕДБИ**

**Чл. 21.** (1) Настоящият Правилник е задължителен за всички спортни клубове, членове на Сдружение “България Тъч”.

**Чл. 22.** (1) Наказания при нарушение на настоящия Правилник се налагат с решение на УС на Сдружението.

**Чл. 23.** (1) Решаването на спорове и налагането на наказания става с решение на УС на Сдружението.

**Чл. 24.** (1) Неуредените съобразно този Правилник въпроси се решават от УС на Сдружението.

**Чл. 25.** (1) Настоящият Правилник отменя всички издадени до сега Правилници и Разпоредби, отнасящи се до Статута на състезателите аматьори по тъч, и влиза в сила, след утвърждаване от УС.

Настоящият Правилник е приет с протокол на заседание на УС на Сдружение “България Тъч” от 02.02.2021 г.